ພວກປະທ້ວງ 900 ກວ່າຄົນ ຖືກຈັບຢູ່ມາເລເຊຍ
ມີພວກນັກເຄື່ອນໄຫວ 900 ກວ່າຄົນຖືກຈັບ ໃນໂຮມຊຸມນຸມປະທ້ວງ ຕໍ່ຕ້ານລັດຖະບານ
ຕຳຫຼວດມາເລເຊຍໄດ້ຍິງລະເບີດນໍ້າຕາເຂົ້າໃສ່ແລະຈັບກຸມ 900 ກວ່າຄົນທີ່ນະຄອນຫຼວງ ກົວລາລຳເປີໃນວັນເສົາມື້ນີ້ ຂະນະທີ່ພວກນັກເຄື່ອນໄຫວຈຳນວນຫຼາຍພັນຄົນພາກັນຫຼົບ ຫຼີກການອັດຖະໜົນຫົນທາງ ຈັດການໂຮມຊຸມນຸມປະທ້ວງຕໍ່ຕ້ານລັດຖະບານຂອງນາຍົກ ລັດຖະມົນຕີ Najib Razak ການໂຮມຊຸມນຸມປະທ້ວງ ທີ່ໄດ້ຮັບການສະໜັບສະໜຸນໂດຍພວກຝ່າຍຄ້ານ ທີ່ນະຄອນ ຫຼວງຂອງມາເລເຊຍ ແມ່ນຈຸດສຸດຍອດຂອງການກົດດັນຢ່າງຂຸ້ນຂ້ຽວເປັນເວລາຫຼາຍອາ ທິດຕໍ່ລັດຖະບານປະສົມຂອງນາຍົກລັດຖະມົນຕີ Najib ທີ່ປົກຄອງປະເທດມາເປັນເວລາ ດົນນານເພື່ອໃຫ້ສະໜອງຕອບຄວາມຮຽກຮ້ອງຕ້ອງການທີ່ຢາກໃຫ້ປະຕິຮູບກົດໝາຍ ເລືອກຕັ້ງ ໃຫ້ມີຄວາມເປັນທຳແລະມີຄວາມໂປ່ງໃສຫຼາຍຂຶ້ນນັ້ນ ພວກຜູ້ນຳຂອງກຸ່ມ Bersih ຊຶ່ງເປັນແນວໂຮມຂອງບັນດາອົງການຈັດຕັ້ງທີ່ບໍ່ຂຶ້ນກັບລັດ ຖະບານ 60 ກວ່າອົງການກ່າວວ່າ ຕົນຈະດຳເນີນການຕໍ່ໄປ ກ່ຽວກັບການໂຮມຊຸມນຸມ ເຖິງແມ່ນວ່າລັດຖະບານໄດ້ປະຕິເສດບໍ່ຍອມອອກໃບອະນຸຍາດໃຫ້ກໍຕາມ ຂະນະດຽວກັນ ພວກສະໜັບສະໜຸນລັດຖະບານກໍໄດ້ຈັດການໂຮມຊຸມນຸມຂອງຕົນຂຶ້ນ ທີ່ນະຄອນຫຼວງຂອງມາເລເຊຍໂດຍບໍ່ມີຕຳຫຼວດໄປລົບກວນເລີຍ ກຸ່ມ Bersih ທວງໃຫ້ລັດຖະບານມາເລເຊຍຈັດຕັ້ງປະຕິບັດການປະຕິຮູບກ່ຽວກັບການ ເລືອກຕັ້ງກ່ອນການເລືອກຕັ້ງແຫ່ງຊາດຮອບໜ້າຮວມທັງມາດຕະການປ້ອງກັນບໍ່ໃຫ້ມີ ການຊື້ຄະແນນສຽງແລະການສໍ້ໂກງ ການເລືອກຕັ້ງຂອງມາເລເຊຍມີໝາຍກຳນົດທີ່ຈະ ຈັດຂຶ້ນໃນປີ 2013 ແຕ່ອາດມີຂຶ້ນໄວກວ່ານັ້ນກໍໄດ້